Diari Oficial de la Generalitat Valenciana


Sumari del DOGV 564, del 09-04-1987 (1987/808518)

ORDRE de 2 de març de 1987, de la Conselleria de Cultura, Educació i Ciència, sobre Planificació de l'Educació Especial i ampliació de l'experimentació de la integració educativa en els Centres escolars del sistema ordinari per al curs 87/88 en l'àmbit de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1987/03/02/(6)/dof/vci/html**

### Dades del document

Número de DOGV
:   564

Data del DOGV
:   09-04-1987

Secció del DOGV
:   DISPOSICIONS GENERALS

Número del document
:   1987/808518


Data del document
:   02-03-1987

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

Ordre de 2 de març de 1987, de la Conselleria de Cultura, Educació i Ciència, sobre planificació de l'Educació Especial i ampliació de l'experimentació de l'integració educativa en els centres escolars del sistema ordinari per al curs 87/88 en l'àmbit de la Comunitat Valenciana.  
El Reial Decret 334/1985 de 6 de març, d'Ordenació de l'Educació Especial, estableix a l'article segon l'obligació que sempre que siga possible, els alumnes afectats per deficiències físiques, sensorials o psíquiques, o per inadaptacions, siguen escolaritzats en els centres ordinaris; i en aquest sentit orienta el contingut de la resta de l'articulat, establint-hi previsions per tal que la integració puga dur-se a terme amb les degudes garanties.   
Així mateix, aquest Reial Decret, en la Disposició Final Segona, preveu que el que s'hi estableix es duga a terme gradualment al llarg de 8 anys, en funció, si s'escau, de les disponibilitats pressupostàries; estableix un calendari d'aplicació i ordena a les Administracions Educatives que adopten les mesures que estimen oportunes envers la realització d'una planificació de l'Educació Especial a partir del curs 85/86, i iniciar la integració educativa d'alumnes amb deficiències en Centres ordinaris complets.   
Igualment estableix els criteris de selecció de Centres ordinaris que realitzen la Integració Educativa, i tot això amb caràcter experimental que haurà de ser revisat i actualitzat si s'escau.   
D'una altra banda, encara que a la Comunitat Valenciana s'aplica la Integració Educativa en el sistema ordinari per la via de dotació de professorat de suport d'Educació Especial, sembla convenient, a més, continuar la via iniciada durant el curs 86/87 d'integració educativa, amb la selecció de nous Centres que, amb caràcter experimental, escolaritzen alumnes afectats per deficiències físiques, psíquiques, sensorials o per inadaptacions.   
Es per això que, d'acord amb l'apartat B de l'Annex del Reial Decret 2093/1983, de 28 de juliol, sobre Traspàs de Funcions i Serveis de l'Administració de l'Estat a la Comunitat Valenciana en matèria d'Educació:   
ORDENE:   
Primer. Per donar compliment al que s'estableix en la Disposició Final Segona del Reial Decret 334/85 d'Ordenació de l'Educació Especial, els Serveis Territorials de Cultura i Educació realitzaran la Planificació de l'Educació Especial per al curs 87/88 en l'àmbit de la seua competència, en base al número estimat de població que previsiblement puga necessitar de rebre atenció educativa especial en qualsevol de les formes o modalitats previstes en aquest Reial Decret.   
A aquest efecte es considerarà població escolar necessitada d'atenció educativa especial aquella que els Serveis Psicopedagògics Escolars determinen que no és suscpetible d'educació ordinària i que necessita educació especial per la seua disminució i inadaptació.   
Segon. Als efectes de la planificació referida i tenint en compte la gradualitat del procés, s'observaran els criteris següents:   
1. Escolaritzar alumnes amb necessitat de rebre atenció educativa especial i que encara no han accedit al sistema educatiu, bé per no assolir l'edat legal, bé per no haver tingut oportunitat de fer-ho.   
2. Escolaritzar en Centres ordinaris que compten amb recursos d'Educació Especial els alumnes que assistesquen a Centres Específics d'Educació Especial i que per les seues característiques personals puguen dur a terme el seu procés educatiu, amb els ajuts i les adaptacions necessàries, en aquests Centres.   
3. Escolaritzar en els Centres ordinaris de nova creació alumnes amb deficiències físiques, psíquiques o sensorials, en funció de la demanda social de la zona d'influència i que compten amb els recursos necessaris. L'escolarització en Centres o Unitats Especifiques, només es durà a terme quan, per la gravetat, característiques o circumstàncies de la seua disminució o inadaptació, l'alumne requeresca adaptacions o ajudes distintes o de major grau als que se li podrien proporcionar en els Centres ordinaris, i durarà únicament el temps que la disminució o inadaptació faça impossible la integració   
5. Sectoritzar convenientment l'oferta de llocs escolars a fi d'aconseguir el rendiment òptim dels recursos disponibles.   
6. Racionalitzar les plantilles dels Centres Específics d'Educació Especial a fi que, garantits els serveis i els tractaments bàsics per als alumnes escolaritzats, els recursos puguen derivarse als Centres del sistema ordinari. Per a això, els Centres Específics d'Educació Especial es constituiran en Centres de Recursos Educatius, que podran prestar serveis amb caràcter ambulatori a xiquets escolaritzats en Centres ordinaris i, a xiquets en edats primerenques no escolaritzades, a fi d'adequar l'atenció necessària per dirigir, ajudar i estimular el procés de desenrotllament i socialització del xiquet disminuït o inadaptat. Així mateix, els Centres Específics d'Educació Especial es constituiran en Centres de Recursos Educatius, per a les Unitats d'Educació Especial dels Centres ordinaris de la seua zona d'influència.   
7. Prioritzar la creació d'Unitats d'Educació Especial o la dotació de professors de suport d'Educació Especial per garantir el reforç pedagògic, en els termes establerts a l'article 13 del Reial Decret en els Centres ordinaris de caràcter comarcal, els de major nombre d'unitats d'EGB i de ratios elevades, o en aquells Centres de característiques singulars.   
Per a això, els Serveis Psicopedagògics Escolars realitzaran una valoració prioritzada de les necessitats de l'alumnat susceptible d'Educació Especial dels Centres escolars de les seues zones d'influència, que enviaran a l'Inspector Coordinador de Circumscripció, dins dels 30 dies següents a la publicació de la present Ordre al Diari Oficial de la Generalitat Valenciana   
8. Establir equips itinerants d'un o diversos mestres per garantir l'atenció educativa especial en les zones de població dispersa o per atendre necessitats específiques.   
Aquestes mestres en coordinaran l'activitat amb els membres del Servei Psicopedagògic Escolar de la Zona i hi estaran adscrits.   
Tercer. Per a l'adequada Planificació de l'Educació Especial, les proporcions a què fa referència la Disposició Final Primera del Reial Decret 334/1985, de 6 de març, d'Ordenació de l'Educació Especial, queden establertes de la manera següent:   
1. Proporció alumnes/professor especialitzat en aules d'Educació Especial:   
En les aules específiques d'Educació Especial, bé de Centres Específics o bé en Centres ordinaris, el nombre d'alumnes es reduirà a les proporcions següents:   
- Disminuïts psíquics: 10/12 alumnes/professor.   
- Disminuïts auditius profunds: 10/12 alumnes /professor.   
- Disminuïts físics: 8/12 alumnes/professor.   
- Autistes i/o alumnes amb problemes greus de personalitat: 3/5 alumnes/professor.   
2. Proporció alumnes/professor especialitzat de suport per al reforç pedagògic:   
Les proporcions de professors especialitzats de suport per al reforç pedagògic a què fan referència els articles 11.2, 13, 15.3, i 16 del Reial Decret, per alumnes d'Educació Especial integrats en centres ordinaris seran d'un professor per cada 15-20 alumnes.   
3. Proporció alumnes/personal de suport per a tractaments correctors, rehabilitadors i d'atenció personal, i per a atencions personals:   
Les proporcions de personal de suport per als tractaments correctors, rehabilitadors i d'atenció personal i per a cures a què fan referència els articles 11.2, 14, 15.4, 16 i 25.2, per alumnes que precisen d'aquests tractaments, atencions i cures, bé siga en Centres Específics d'Educació Especial, bé en Unitats Especifiques d'Educació Especial en Centres ordinaris, bé en Centres Ordinaris d'Integració seran els següents:   
3.1. En Centres d'Educació Especial i en Aules Específiques d'Educació Especial de Centres Ordinaris:   
a) Psicòlegs:   
- Autistes o problemes greus de personalitat: 1/20 alumnes.  
- Disminuïts psíquics, motòrics o sensorials: un en cada Centre d'Educació Especial quan hi haja almenys 100 alumnes escolaritzats .   
b) Logopedes:   
- Disminuïts psíquics: 1/35-40 alumnes.  
- Disminuïts motòrics: 1/35-40 alumnes.  
- Disminuïts auditius profunds: 1/20 alumnes.   
- Autistes o problemes greus de personalitat: 1/15-20 alumnes.   
c) Fisioterapeutes:   
- Disminuïts psíquics: 1/75-80 alumnes.   
- Disminuïts motòrics: 1/15-20 alumnes.   
d) Curadors:   
- Disminuïts psíquics: 1/35-40 alumnes.  
- Disminuïts motòrics: 1/15-20 alumnes.  
- Autistes o problemes greus de personalitat: 1/15-20 alumnes.   
3.2. En Centres ordinaris d'Integració:   
a) Logopedes:   
- Disminuïts psíquics: 1/35-40 alumnes.   
- Disminuïts motòrics: 1/35-40 alumnes.   
- Disminuïts auditius: 1/20 alumnes.   
b) Fisioterapeutes:   
- Disminuïts motòrics: 1/35-40 alumnes.   
c) Curadors:   
- Disminuïts motòrics: 1/15-20 alumnes.  
4. Quan el professorat o el personal de suport hagen d'actuar amb caràcter itinerant o ambulatori, l'autoritat educativa corresponent fixarà el nombre d'alumnes a atendre per cada un d'ells, tenint en compte tant la distància dels Centres a què hagen de desplaçar-se o dels que hagen de desplaçar-se els alumnes, i els mitjans a utilitzar per a aquests desplaçaments, com la durada o intensitat del reforç pedagògic o del tractament que aquests alumnes precisen.   
En cap cas, el nombre d'alumnes a atendre en règim itinerant no podrà ser inferior a deu alumnes en una mateixa localitat o a cinc en diferents localitats.   
5. No obstant això, la Direcció General d'Educació Bàsica i Ensenyaments Especials podrà modificar les proporcions establertes per la present Ordre a proposta del Director Territorial de Cultura i Educació, previ informe de l'Inspector Coordinador del Programa de Serveis de Suport a l'Escola, que comptarà amb les valoracions tècniques dels Serveis Psicopedagògics Escolars.   
Quart. Per tal de planificar la Integració Educativa podran sol·licitar participar els Centres, tant públics, com privats, individualment o conjuntament i, si s'escau, els Consells Escolars Municipals quan afectaran tots o part dels Centres de la localitat.   
Cinqué. La sol·licitud, el projecte educatiu i la documentació complementària es presentaran en els Serveis Territorials de Cultura i Educació corresponent, dins dels 30 dies següents a la publicació de la present Ordre en el Diari Oficial de la Generalitat Valenciana   
Sisé. Els sol·licitants presentaran la documentació que s'explicita a l'Annex I d'aquesta Ordre.   
Seté. Per l'adequada planificació de la Integració Educativa, els Serveis Territorials de Cultura i Educació l'articularan, en funció dels projectes seleccionats i dels recursos humans i materials disponibles, tenint en compte els criteris següents:   
a) Donar prioritat a la continuació de la Integració Educativa dels alumnes disminuïts i inadaptats que han iniciat aquesta integració en el curs 1986/87.   
b) La conveniència de no integrar en la mateixa aula alumnes que precisen atencions educatives substancialment distintes, ja de caràcter pedagògic, ja d'atencions o d'un altre caire.   
c) La necessitat que els Centres en què s'integren alumnes amb determinades deficiències no tinguen barreres arquitectòniques i obstacles d'un altre tipus que dificulten el procés; o que, si els tenen, no oferesquen dificultats greus per eliminar-los en el moment oportú.   
d) La conveniència de donar prioritat als projectes que:   
1. Presenten els Centres que tenen definida una línia educativa, una organització i una metodologia de treball renovadores.   
2. Articulen el procés de tots o una part dels Centres públics i concertats de la localitat, zona, districte o comarca.   
3. Articulen el projecte amb la integració d'alumnes en les Escoles Infantils -guarderies- públiques i en les gestionades pels Ajuntaments.   
4. Hi incloguen la integració d'alumnes que estan escolaritzats en Centres Específics d'Educació Especial i que per les seues característiques personals puguen portar a efecte el procés educatiu, amb els suports i les adaptacions necessàries, en centres ordinaris d'EGB.   
5. Hi impliquen la integració d'alumnes en Instituts de Formació Professional.   
6. Garantesquen l'assistència tècnica d'un Servei Psicopedagògic Escolar per a la valoració, seguiment de l'alumnat i orientació de pares i professorat.   
7. Hi programen accions per tal de sensibilitzar, afavorir i despertar actituds positives cap a la integració en pares, professorat i d'altres sectors socials.   
e) La integració s'iniciarà en Pre-escolar i Cicle Inicial, tenint-se en compte que en caldrà assegurar, d'una banda, la prossecució en cursos successius fins que es complete el període d'Educació Bàsica i, d'una altra, la renovació i reiniciació de la integració en cursos successius mitjançant l'admissió en cadascun de nous alumnes de Pre-escolar i Cicle Inicial, que igualment hauran de continuar el seu procés educatiu en règim d'integració fins que aquest acabe.   
f) El nombre de Projectes serà limitat d'acord amb les disponibilitats pressupostàries; no obstant això, haurà d'haver-ne un per cada sector de població de cent mil habitants com a mínim..   
Vuité. Els Directors dels Serveis Territorials, en el termini màxim de 15 dies comptats a partir de la finalització de la presentació de sol·licituds per part dels Centres, trametran a la Direcció General d'Educació Bàsica i Ensenyaments Especials:   
1. La Planificació Territorial de l'Educació Especial per al curs 87/88, referida tant a la que haurà de dar-se a terme en Centres o Unitats Especifiques com en règim d'integració.   
2. Informe- proposta de Projectes d'Integració, per ordre de prioritat, incloent-hi, si s'escau, les modificacions que haurien d'introduir-se en els projectes presentats pels Centres, i la conformitat d'aquests al respecte.   
Nové. 1. A l'efecte del que preveu l'articulat d'aquesta Ordre, en cada Servei Territorial de Cultura i Educació es constituirà la Comissió Sectorial d'Educació Especial, dins dels 20 dies següents a la publicació d'aquesta Ordre, que serà presidida pel Director del Servei.   
2. Els vocals, designats pel Director del Servei Territorial de Cultura i Educació, seran els següents:   
a) Cap de la Unitat de la Inspecció Educativa.   
b) Inspector Coordinador del Programa de Serveis de suport Escolar.   
c) Un Professor d'educació que preste serveis en un centre ordinari i siga membre del Seminari d'Educació Especial constituït al si d'un CEP.   
d) Un Director de Centre Específic d'Educació Especial.   
e) Un Professor de Centre Experimental d'Integració.   
f) Un Director de Servei Psicopedagògic Escolar.   
g) Un Director de Centre de Professors.   
h) Un Psicopedagògic de Centre Específic d'Educació Especial.   
Hi farà de Secretari, amb veu i vot, el vocal més jove d'entre els assenyalats als apartats c), d), e) i h).   
3. Seran funcions de la Comissió:   
a) Elaborar propostes de planificació de l'Educació Especial.   
b) Elaborar informe sobre els projectes presentats, proposant-ne l'ordre de prioritat.   
c) Proposar totes les modificacions que calguen als projectes presentats per millorar-ne l'aplicació.   
d) El seguiment, la coordinació i la valoració dels projectes seleccionats.   
e) Elaborar la Memòria Anual.   
f) Altres qualsevol que se li puga assignar referides a l'Educació Especial.   
Deu. La Direcció General d'Educació Bàsica i Ensenyaments Especials efectuarà la selecció definitiva dels Centres de cada Servei Territorial tenint en compte l'informe de la Comissió i la proposta del Director del Servei Territorial corresponent, en el termini dels 15 dies següents.   
Així mateix, i d'acord amb la planificació de l'Educació Especial, s'efectuarà si s'escau, la reordenació dels serveis i recursos existents en l'àmbit de l'Educació Especial.   
Onze. En qualsevol cas, tots els Centres, els Projectes dels quals siguen seleccionats, comptaran amb les característiques singulars següents:   
1. Possibilitat de reduir a 25 alumnes per professor el nombre total d'alumnes de les unitats en què es realitze la integració.   
2. Atenció preferent dels Serveis Psicopedagògics Escolars.   
3. Organització de cursos i seminaris, per tal de facilitar la formació dels seu professorat quan calga.   
4. La dotació d'un professor de suport per cada dues unitats d'Educació Pre-escolar i vuit d'Educació General Bàsica, en el cas de Centres públics.   
La inclusió d'un professor de suport dins del concert que es realitze, en el cas dels Centres privats.   
5. En el cas de Centres públics es garantirà l'estabilitat del professorat destinat a les unitats on es realitze el Projecte d'Integració aprovat durant, almenys, tres anys.   
6. La participació en el Projecte d'Integració seleccionat es considerarà mèrit docent.   
DISPOSICIONS FINALS  
Primera A efectes de matriculació, en les unitats i els Centres on es duga a terme l'Experiència d'Integració, els Consells Escolars Municipals, les Comissions Municipals d'Escolarització i, si s'escau, les Comissions de Districte, preveuran la disminució de la ratio escolar a fi d'afavorir i facilitar el que estableix el punt 11.1 de la present Ordre.   
Segona S'autoritza la Direcció General d'Educació Bàsica i Ensenyaments Especials per dictar les instruccions necessàries per a un millor desplegament de la present Ordre.   
Tercera La present Ordre entrarà en vigor el dia que es publicarà en el Diari Oficial de la Generalitat Valenciana   
València, 2 de març de 1987.   
El Conseller de Cultura Educació i Ciència  
CEBRIA CiSCAR I CASABAN  
ANNEX I  
DOCUMENTACIO A PRESENTAR PELS CENTRES D'EDUCACIO BASICA QUE VULGUEN ACOLLIR-SE A L'EXPERIMENTACIO DE LA INTEGRACIO EDUCATIVA   
1. Documentació de caràcter general.   
1. Sol·licitud.   
2. Compromís d'escolaritzar en el curs 1987/88, tant en els dos cursos de Pre-escolar com en el primer curs d'EGB, un nombre de dos alumnes per aula necessitats d'Educació Especial en els termes que aquesta concep el Reial Decret 334/85 d'Ordenació de l'Educació Especial.   
3. Compromís de continuar en els cursos succesius l'escolarització integrada d'aquests mateixos alumnes i a reiniciar la integració en cada un dels cursos successius amb nous alumnes d'Educació Preescolar i de primer curs d'EGB.   
4. Compromís de sotmetre's al seguiment de l'experiència que s'establesca, i a presentar per part del Departament d'Orientació i Innovació Educatives que es constituesca en cada Centre seleccionat, un informe trimestral que, informat pel Consell Escolar del Centre, serà tremés als Inspectors de Circumscripció i Inspector Coordinador del Programa de Serveis de Suport a l'Escola respectivament.   
5. Informe del Consell Escolar Municipal en què s'explicite la possibilitat real i el compromís de reduir la ratio d'acord amb el que estableix el punt 11.1 de la present Ordre, i ser favorable a l'experiència d'integració que es proposa.  
6. Acta en la qual figure el nombre de professors dels que composen el Claustre que subscriuen la proposta, així com la seua situació d'adscripció provisional o definitiva al Centre.   
Igualment, s'indicarà el nombre i la situació administrativa d'aquells que s'oposen a la proposta.   
7. Acta en què conste el nombre i la representació dels membres del Consell Escolar que subscriuen la proposta, així com, si s'escau, els que s'hi oposen.   
II. Documentació de caràcter específic.   
1. En el supòsit de Centre privat, es farà constar el tipus de concert educatiu subscrit amb l'Administració Educativa.   
2. Quan el Projecte d'Integració es planifique per portar-lo conjuntament:   
a) Per tots els Centres d'una localitat: la proposta, subscrita per tots els Centres, serà presentada pel Consell Escolar Municipal.   
b) Dos o més Centres de la mateixa localitat: la proposta subscrita pels Centres sol·licitants, serà presentada pel de major nombre d'unitats i en cas d'igualtat pel de major antiguitat de creació o d'autorització.   
III. Pla Educatiu d'Integració.   
1. Brea descripció del Centre o Centres que contemple els aspectes següents:   
a) Ubicació i descripció física de les instal·lacions.   
b) Sector de població que atén.   
c) Procedència de l'alumnat.   
d) Nombre i tipus d'unitats en funcionament; situació administrativa del professorat i especialització.   
e) Ratio d'alumnes per unitats i nivells.   
f) Instal·lacions complementàries i materials amb què compta el Centre.   
2. Còpia del Pla del Centre del Curs 1986/87.   
3. Experiències d'integració realitzades (vegeu Annex II).   
4. Alumnat que es pretén d'integrar (vegeu Annex III).   
Valoració diagnostica prèvia de cada un dels alumnes realitzada pels Serveis Psicopedagògics Escolars o els Gabinets Municipals homologats, en què es dictamine que no són susceptibles d'una educació ordinària.   
Veure imatge


Còpia Permalink ELI